Karsten Ree, der bor i Vedbæk med sin hustru, Janni Ree, som han her ses sammen med, planlagde sidste år at købe tv-stationen TV 2. Planen gik i vasken, men købet kan muligvis stadig blive aktuelt, siger rigmanden til Børsen. Foto: Allan Nørregaard

Send til din ven. X Artiklen: Rigmand ville have købt TV 2 Modtagerens email * : Din e-mail * : Dit navn * : Evt. kommentar: *) skal udfyldes.

Rigmand ville have købt TV 2

Rudersdal - 26. februar 2019 kl. 06:32 Af Joram G. Menzer Kontakt redaktionen: sndk@sn.dk

Da regeringen ville sælge tv-kanalen TV 2 med udgangen af sidste år, da medieforliget udløb, stod milliardæren Karsten Ree, der bor med sin hustru i Vedbæk, klar med et bud på over 1 milliard kroner. Det skriver Børsen.

- Jeg tror da, at det kunne blive en god kommerciel forretning. Og når staten ville af med det, så lå det jo lige til højrefoden. Selvom de sikkert ikke er alt for gode til at passe på pengene, så tjener de sgu penge. Og al ære og respekt for det, siger han til Børsen.

Ifølge avisen vurderer rigmanden desuden, at det ville koste ham mellem 1 milliard og 2 milliarder kroner at købe sig ind i stationen. Planerne om at købe tv-stationen blev dog forpurret af Dansk Folkeparti, da formand Kristian Thulesen Dahl sidste sommer afviste et helt eller delvist salg af TV 2.

Parterne bag det nye medieforlig har aftalt først at genoptage eventuelle forhandlinger om salget af TV 2 om to et halvt år, og til den tid er Karsten Ree ifølge Børsen sandsynligvis stadig interesseret i en handel.

- Ja, det er jeg. Bare det ikke er sådan noget, hvor man køber sig en kæmpe røvfuld, siger han til Børsen med henvisning til fremtidige retlige slagsmål for tv-kanalen.

I 2017 slog EU-Domstolen blandt andet fast, at reklameindtægter, som blev overført til TV 2 via TV 2-fonden i 1995 og 1996, var statsstøtte.

Ifølge journalisten.dk kan dommen betyde, at TV 2 bliver tvunget til at betale såkaldte ulovlighedsrenter af støtten tilbage, og den regning kan ifølge mediet løbe op i to en halv milliard kroner.